b'\n_START_ARTICLE_\nPok\xc3\xa9mon Go\n_START_SECTION_\nNa\xc4\x8din igranja\n_START_PARAGRAPH_\nS pomo\xc4\x8djo GPS sprejemnika v telefonu omogo\xc4\x8di igralcu najti in ujeti Pok\xc3\xa9mone, ki se pojavijo na zaslonu kot bi bili prisotni na resni\xc4\x8dni igral\xc4\x8devi lokaciji \xe2\x80\x93 tu stre\xc5\xbenik dolo\xc4\x8di geografski polo\xc5\xbeaj bitja, ko je igralec dovolj blizu pa igra s pomo\xc4\x8djo vdelane kamere in \xc5\xbeiroskopov v telefonu prika\xc5\xbee njegovo podobo, vstavljeno v video zajem okolja pred telefonom. Za razliko od starej\xc5\xa1ih videoiger ni bojevanja z divjimi Pok\xc3\xa9moni, lahko pa se igralci pridru\xc5\xbeijo eni od treh ekip v igrinem svetu in po\xc5\xa1iljajo ujete Pok\xc3\xa9mone v boj proti Pok\xc3\xa9monom igralcev iz rivalnih ekip. Osnovne funkcije so brezpla\xc4\x8dne, izdajatelj pa ima vzpostavljen sistem mikrotransakcij, s katerim lahko igralci kupujejo rali\xc4\x8dne pripomo\xc4\x8dke v igri ali pospe\xc5\xa1ijo napredovanje._NEWLINE_Glavni cilj je ujeti vseh 151 razli\xc4\x8dnih vrst Pok\xc3\xa9monov, ki so v osnovni izdaji (od tega jih bo nekaj predstavljenih naknadno ob posebnih prilo\xc5\xbenostih), za kar mora igralec obiskovati razli\xc4\x8dne lokacije ob razli\xc4\x8dnih \xc4\x8dasih, saj se denimo \xc2\xbbgozdni\xc2\xab\xc2\xa0tipi pogosteje pojavljajo v parkih, taki z zna\xc4\x8dilnostmi vil in duhov pa pono\xc4\x8di. Ob tem se nekateri pojavljajo le v dolo\xc4\x8denih delih sveta in tudi za pridobitev celotne \xc2\xbblokalne\xc2\xab\xc2\xa0zbirke je potrebno veliko truda, zato ta podvig uspe le redkim. Pri\xc4\x8dakovati je, da bo zalo\xc5\xbenik s kasnej\xc5\xa1imi dodatki raz\xc5\xa1iril nabor Pok\xc3\xa9monov, ki jih je v mati\xc4\x8dni fran\xc5\xa1izi \xc5\xbee prek 720, in dodal nove funkcije, s \xc4\x8demer bo vzdr\xc5\xbeeval zanimanje za igro.\n_START_SECTION_\nOdziv\n_START_PARAGRAPH_\nKljub tehni\xc4\x8dnim te\xc5\xbeavam ob izidu, zaradi katerih je bila igra dele\xc5\xbena kritik, in pomislekom glede zasebnosti uporabnikov, je kmalu postala digitalni fenomen in ena najbolj raz\xc5\xa1irjenih mobilnih aplikacij s po oceni ve\xc4\x8d kot 100 milijoni prenosov do konca julija 2016. \xc5\xbde nekaj tednov po izidu je po oceni samo v ZDA prina\xc5\xa1al lastnikom 1,6 milijona USD prihodkov dnevno. Delnice podjetja Nintendo so po izidu mo\xc4\x8dno posko\xc4\x8dile, kljub temu, da ni izdajatelj in ima le pribli\xc5\xbeno tretjinski dele\xc5\xbe prihodkov._NEWLINE_Komentatorji po eni strani odobravajo, da spodbuja fizi\xc4\x8dno aktivnost med igri\xc4\x8darji, ki morajo iti ven na resni\xc4\x8dne lokacije lovit Pok\xc3\xa9mone namesto igranja doma, kar med drugim koristi tudi lokalnim trgovcem. Po drugi strani so izrazili zaskrbljenost nad mo\xc5\xbenostjo nesre\xc4\x8d, ko igralci, zatopljeni v dogajanje na zaslonu, hodijo naokrog ne ozirajo\xc4\x8d se na tveganje (na primer v prometu ali v nevarnej\xc5\xa1ih soseskah velikih mest). Nekatere poleg tega moti mno\xc5\xbei\xc4\x8dno zbiranje igralcev na dolo\xc4\x8denih mestih, bogatih s Pok\xc3\xa9moni, med katerimi so lahko tudi zasebna zemlji\xc5\xa1\xc4\x8da._NEWLINE_Posebne pozornosti je igra dele\xc5\xbena med entomologi, saj je igranje v osnovi rahlo podobno njihovi dejavnosti nabiranja in klasificiranja \xc5\xbeu\xc5\xbeelk, v tej obliki pa spodbuja tudi ljudi, da gredo v naravo, kjer lahko opazijo resni\xc4\x8dne \xc5\xbeivali. To omogo\xc4\x8da navezavo na promocijo okoljevarstva in same entomologije ter ve\xc4\x8djega zavedanja o naravi. Nenazadnje je ljubiteljsko zbiranje \xc5\xbeu\xc5\xbeelk navdihnilo tudi Sato\xc5\xa1ija Tad\xc5\xbeirija, izvirnega avtorja igre.'